Kecha Moskvada Ikkinchi Jahon urushidagi g‘alabaning 70 yilligiga bag‘ishlab o‘tkazilgan tantanalar chog‘ida Shimoliy va Janubiy Koreya vakillari o‘rtasida qisqa suhbat bo‘lib o‘tdi. Bu haqda Janubiy Koreyaning Yonxap axborot agentligi ma’lumot berdi.Moskvadagi marosimlarga Shimoliy Koreyadan Oliy xalq majlisi prezidiumi raisi Kim Yon Nam, Janubiy Koreyadan esa prezidentning maxsus vakili Yun San Xyon tashrif buyurgan edi. Harbiy paraddan so‘ng ular o‘zaro qisqacha muloqot qilishgan. Ammo, shu bilan birga, ular biror bir masalada muayyan kelishuvga erishmagan.Moskvaga kelishdan oldin Janubiy Koreya siyosatchisi qo‘shni davlat vakili bilan uchrashish yoki suhbatlashish niyati yo‘q ekanligini ma’lum qilsa-da, aksariyat ekspertlar ikki tomon ham Moskvadagi uchrashuvdan foydalanishini taxmin qilayotgan edi.